Anita Knakkergaard (DF), 2003-05-09:
Forslaget drejer sig om forbedring af de tværfaglige rehabiliteringstilbud til traumatiserede og torturramte flygtninge.
Forslaget skal sikre, at alle amter uden brugerbetaling tilbyder rehabilitering til traumatiserede og torturramte flygtninge.
Her henviser Det Radikale Venstre til en aftale, den tidligere regering indgik med Amtsrådsforeningen for 2002 vedrørende specialiserede behandlingstilbud.
Det Radikale Venstre ønsker bl.a. med forslaget at placere ansvaret for behandlingstilbuddet inden for sygehuslovens rammer; etablering af frit valg til tre private centre inden for fastlagte økonomiske rammer; ændring af reglen om 6 ugers karenstid for adgang til sygehusydelser ved tilflytning her til landet, hvilket vil sikre den traumatiserede person ret til vederlagsfrit at modtage behandlingstilbud i karensperioden; at gennemføre en grundig psykologisk og lægefaglig screening af flygtningen forud for boligplacering i kommunerne; sammen med Amtsrådsforeningen i Københavns Kommune og Frederiksberg Kommune at vurdere behovet for en udbygning af kapaciteten og en yderligere tilførsel af ressourcer via bloktilskuddet.
Jeg har fået oplyst, at der ingen ventetid er på vurderende undersøgelser, og at ventetiden på en behandling er maks. 1 år og ikke 2 år, hvilket er oplyst i bemærkningerne.
Røde Kors har allerede nu mulighed for at sætte ind med undersøgelser i asylfasen, når flygtningen kommer til landet.
Blot er det kedeligt, at papirerne fra disse undersøgelser foretaget hos Røde Kors sjældent følger med til kommunen eller behandlingsstedet.
Her foretager man dem så endnu en gang, og dette bør efter min mening rettes.
Den tredje gruppe, det er ca. 30 pct., har været udsat for fængsling og tortur.
Kombinationsbehandlingen varer ca. 1 år.
Det er på nuværende tidspunkt en amtskommunal opgave, og da ventelisterne er halveret inden for ca. 2 år, mener jeg, det
fortsat bør være i dette regi og ikke inden for sygehuslovens rammer.
Men det kan man så åbenbart selv bestemme.
Med hensyn til egenbetaling for behandlingen er der sjældent betaling fra flygtninge, der er kontanthjælpsmodtagere.
Pengene bevilges over aktivlovens § 82 eller integrationslovens § 36.
Hvis vi sammenligner med en traumatiseret dansk statsborger i arbejde eller på dagpenge, der får brug for psykologhjælp, fordi f.eks. en eller flere pårørende dør ved en trafikulykke, så får vedkommende, hvis han/hun er omfattet af ordningen om sygesikringstilskud til psykologhjælp, maksimalt 12 konsultationer.
Sygesikringen yder 60 pct.s tilskud, og egenbetalingen er 228 kr.
Det er for mig at se
et betydelig dårligere tilbud end det, man yder til traumatiserede flygtninge ved tab af nær familie.
Det fremgår ikke, hvor meget forslaget koster, dog fremgår det, at der skal tilføres penge via bloktilskuddet.
Der står intet om, hvor mange flygtninge det drejer sig om.
Ifølge den tidligere aftale med Amtsrådsforeningen har jeg fået oplyst, at det drejer sig om 135 mio. kr., hvoraf 35 mio. kr. er givet.
Jeg vil derfor spørge Det Radikale Venstre, om det er korrekt, at forslaget koster 100 mio. kr. Dansk Folkeparti undrer sig over, hvorfor Det Radikale Venstre ikke fandt penge til dette tiltag, da partierne udmøntede satspuljen, hvor Dansk Folkeparti jo ikke sad med ved bordet.
Dansk Folkeparti er på denne baggrund ikke positivt indstillet over for forslaget.